黄龍南禪師真贊
作者：黄庭堅
朝代：宋

paragraphs: 我手何似佛手，日中見斗。
我脚何似馿脚，鎖却狗口。
生緣在甚麽處，黄茆裏走。
乃有北溟之鯤，揭海生塵。
以長觜鳥啄其心肝肺，乃退藏於密。
待其化而爲鵬，與之羽翼，九萬里則風斯在下矣。
自爲鑪而鎔凡聖之銅，乃將圖南也。
道不虛行，是謂無功之功。
徧得其道者，一子一孫而已矣。
得其一者，皆爲萬物之宗。
工以丹墨，得皮得骨。
我以無舌，贊水中月。